CELEX: C2007/199/31
Language: da
Date: 2007-08-25 00:00:00
Title: Sag C-270/07: Sag anlagt den 6. juni 2007 — Kommissionen for De Europæiske Fællesskaber mod Forbundsrepublikken Tyskland

25.8.2007   
            
            
               DA
            
            
               Den Europæiske Unions Tidende
            
            
               C 199/20
            
         Sag anlagt den 6. juni 2007 — Kommissionen for De Europæiske Fællesskaber mod Forbundsrepublikken Tyskland
   (Sag C-270/07)
   (2007/C 199/31)
   Processprog: tysk
   Parter
   
      Sagsøger: Kommissionen for De Europæiske Fællesskaber (ved F. Erlbacher og A. Szmytkowska, som befuldmægtigede)
   
      Sagsøgt: Forbundsrepublikken Tyskland
   Sagsøgerens påstande
   
               —
            
            
               Det fastslås, at Forbundsrepublikken Tyskland har tilsidesat sine forpligtelser i henhold til artikel 1 og artikel 5, stk. 3 og 4, i direktiv 85/73 (1) samt, fra den 1. januar 2007, i henhold til artikel 27, stk. 2, 4 og 10, i forordning nr. 882/2004 (2), henholdsvis fortsat tilsidesætter disse bestemmelser, ved at § 4 i delstaten Schleswig-Holsteins gennemførelseslov om sundhedsmæssige bestemmelser for kød og fjerkrækød ikke er tilpasset disse fællesskabsbestemmelser.
            
         
               —
            
            
               Forbundsrepublikken Tyskland tilpligtes at betale sagens omkostninger.
            
         Søgsmålsgrunde og væsentligste argumenter
   I henhold til artikel 1, stk. 1 i direktiv 85/73/EØF skulle medlemsstaterne drage omsorg for, at der opkræves en afgift til dækning af udgifterne til sundhedsmæssig undersøgelse og kontrol af kød som omhandlet i de forskellige direktiver. De nærmere bestemmelser for beregning og opkrævning af disse EF-afgifter, som træder i stedet for alle andre udgifter eller gebyrer, som nationale, regionale eller kommunale myndigheder i medlemsstaterne opkræver for sådanne undersøgelser og kontrolforanstaltninger, findes i direktivets bilag. Artikel 5, stk. 1 i det nævnte direktiv bestemmer, at EF-afgifterne fastsættes således, at de dækker de omkostninger, som den kompetente myndighed har i forbindelse med udførelse af undersøgelserne og kontrollen. I henhold til stk. 3 i denne artikel kan en medlemsstat opkræve beløb, der er større end EF-afgifterne, forudsat at den samlede afgift, som medlemsstaten opkræver, ikke overstiger de faktiske undersøgelsesudgifter. I dommen i de forenede sager C-284/00 og C-288/00, Stratmann m. fl., har Domstolen allerede fastslået, at det fremgår af ordlyden af og formålet med direktiverne 85/73 og 64/433, at EF-afgiften omfatter de omkostninger, der er forbundet med bakteriologiske undersøgelser. Denne retstilstand er ikke ændret ved, at direktiv 85/73 er afløst af forordning nr. 882/2004 med virkning fra 1. januar 2007.
   Kommissionen er af den opfattelse, at bestemmelserne i delstaten Schleswig-Holsteins gennemførelseslov, som ud over faste afgifter for kødundersøgelser bestemmer, at der opkræves afgifter for bakteriologiske undersøgelser, strider mod disse bestemmelser i fællesskabsretten og ikke tager hensyn til den fortolkning, som Domstolen har givet af disse bestemmelser i dommen i sagen Stratmann m.fl.
   Først og fremmest bør det fastslås, at de bakteriologiske undersøgelser hører til de undersøgelser og den hygiejnekontrol, der omhandles i forordning nr. 854/2004, og hvis omkostninger skal dækkes af EF-afgiften. Medlemsstaterne kan ganske vist opkræve en højere afgift end de i bilaget til direktiv 85/73/EØF fastsatte afgifter, såfremt den samlede opkrævede afgift ikke overstiger de faktiske undersøgelsesudgifter, men enhver forhøjelse, der besluttes af en medlemsstat, skal dog angå den faste afgift selv. Den specielle afgift, der går ud over EF-afgiften, skal dække samtlige faktisk påløbne omkostninger. Højere omkostninger kan ikke gøres gældende til støtte for en bestemmelse i national ret, hvorefter der ud over de faste afgifter skal foretages opkrævning til dækning af omkostninger til bakteriologiske undersøgelser. Dette er nemlig netop ikke en generel forhøjelse af EF-afgiftens faste beløb, hvori indgår samtlige faktisk påløbne omkostninger.
   En bestemmelse som den foreliggende bestemmelse i delstaten Schleswig-Holsteins gennemførelseslov er også til hinder for de pågældende fællesskabsbestemmelsers praktiske virkning. Ved disse harmoniserede bestemmelser skulle de konkurrencefordrejninger på området for finansiering af sundhedsmæssig undersøgelse og kontrol af fersk kød ophæves, som måtte forventes i tilfælde af forskelle mellem medlemsstaterne på dette område. Domstolen har også givet udtryk for den opfattelse, at dette formål imidlertid ville blive bragt i fare, såfremt visse undersøgelser, der er fastsat i fællesskabsretten, ikke var omfattet af den således harmoniserede fælles finansieringsordning, men der kunne opkræves specielle nationale afgifter herfor.
   
      (1)  EFT L 32, s. 14.
   
      (2)  EUT L 165, s. 1.